采石渡
作者：陳造
朝代：宋

paragraphs: 大江礙崇山，突起作湍悍。
采石天下險，揭厲誰敢玩。
戈樓泊千艘，鋒旗麗天漢。
昨憶辛巳秋，胡馬蜂蟻亂。
敢觸貔虎怒，旋作狐鼠竄。
繄此折其角，羣孽終內叛。
孤亭試一登，明眼得奇觀。
回首吾葉舟，已復艤沙岸。
我犀不敢然，幽察神所憚。
欻聽鉦鼓閧，戎事閲鵝鸛。
折衝須武備，保治頼彊幹。
鄙夫華封祝，泚筆亦其漫。